
[bookmark: TextBodyBegin]Európsky parlament,
–	so zreteľom na svoje predchádzajúce uznesenia o Konžskej demokratickej republike (KDR),
–	so zreteľom na vyhlásenie vysokej predstaviteľky Únie pre zahraničné veci a bezpečnostnú politiku z 25. januára 2025 v mene EÚ k nedávnej eskalácii na východe Konžskej demokratickej republiky,
–	so zreteľom na vyhlásenie ministrov zahraničných vecí skupiny G7 z 2. februára 2025 o eskalácii násilia vo východnej časti Konžskej demokratickej republiky,
–	so zreteľom na tlačové vyhlásenie Bezpečnostnej rady OSN z 26. januára 2025 o situácii v Konžskej demokratickej republike,
–	so zreteľom na mimoriadne zasadnutie Rady OSN pre ľudské práva venované situácii v oblasti ľudských práv vo východnej časti Konžskej demokratickej republiky, ktoré sa konalo 7. februára 2025,
–	so zreteľom na komuniké Mierovej a bezpečnostnej rady Africkej únie z 28. januára 2025 o najnovšom vývoji vo východnej časti Konžskej demokratickej republiky,
–	so zreteľom na Dohovor o odstránení všetkých foriem diskriminácie žien z 18. decembra 1979,
–	so zreteľom na Dohodu o partnerstve medzi Európskou úniou a jej členskými štátmi na jednej strane a členmi Organizácie afrických, karibských a tichomorských štátov na strane druhej[footnoteRef:1] z 15. novembra 2023, [1:  	Ú. v. EÚ L, 2023/2862, 28.12.2023, ELI: http://data.europa.eu/eli/agree_internation/2023/2862/oj. ] 

–	so zreteľom na článok 136 ods. 2 a 4 rokovacieho poriadku,
A.	keďže v januári 2025 ozbrojená povstalecká skupina M23, podporovaná rwandskými jednotkami, prenikla hlbšie do východnej časti Konžskej demokratickej republiky a obsadila regionálnu metropolu Goma; keďže došlo k prudkému nárastu násilností medzi povstaleckými skupinami a konžskou armádou, ktoré si vyžiadali vysoký počet civilných obetí; keďže počas útoku na Gomu bolo podľa odhadov zabitých 3 000 ľudí; keďže v tom čase sa približne 800 000 vnútorne vysídlených osôb nachádzalo v husto osídlených miestach vyhradených pre vysídlené osoby v okolí mesta;
B.	keďže skupina M23 vyhlásila jednostranné prímerie, ktoré sa malo začať uplatňovať od 4. februára 2025; keďže boje napriek tomu pokračujú, letisko v Gome zostáva zatvorené, zariadenia na riadenie letovej prevádzky sú poškodené a prístup humanitárnej pomoci je stále obmedzený; keďže sa objavili správy, že skupina M23 obsadila banské mesto Nyabibwe v Južnom Kivu; keďže vodcovia skupiny M23 vyhlásili, že majú v úmysle preniknúť ďalej do Konžskej demokratickej republiky; keďže najnovší postup povstalcov z M23 predstavuje znepokojivú eskaláciu ničivého konfliktu vo východnej časti Konžskej demokratickej republiky, porušenie územnej celistvosti a vystupňovanie násilia a vedie k zúfalej humanitárnej kríze, porušovaniu ľudských práv a ďalšej destabilizácii krajiny;
C.	keďže tento región sa už celé desaťročia utápa v kruhu násilia, ktoré spôsobilo bezpečnostnú a humanitárnu krízu; keďže po niekoľkoročnom prímerí sa bojovníci skupiny M23 koncom roka 2021 opäť chopili zbraní; keďže vo východnej časti Konžskej demokratickej republiky platí od roku 2021 stanné právo a civilnú vládu nahradila armáda; keďže príslušníci skupiny M23 rozširujú svoju prítomnosť vo východnej časti Konžskej demokratickej republiky, zavádzajú nové správne orgány a daňové systémy, zriaďujú vojenské výcvikové tábory a vyvážajú nerastné suroviny priamo do Rwandy, keďže dlhodobé dôsledky hroznej genocídy Tutsiov v Rwande v roku 1994 naďalej podnecujú násilie, nenávisť a nútené vysídľovanie;
D.	keďže 23. a 24. januára 2025 ostreľovala skupina M23 pozície Stabilizačnej misie Organizácie Spojených národov v KDR (MONUSCO), pričom usmrtila 13 príslušníkov nasadených v rámci mierových síl MONUSCO a mierovej misie pod vedením Juhoafrického rozvojového spoločenstva (SADC);
E.	keďže skupina expertov OSN vo svojej správe z júna 2024 dospela k záveru, že nasadenie rwandských obranných síl (ROS) „porušuje zvrchovanosť a územnú celistvosť Konžskej demokratickej republiky“ a že „ROS, ktoré de facto kontrolujú a riadia operácie M23, zároveň robia z Rwandy krajinu zodpovednú za činy skupiny M23“;
F.	keďže obsadenie Gomy spôsobilo značné vysídľovanie civilného obyvateľstva; keďže od začiatku januára 2025 bolo podľa odhadov vysídlených približne 500 000 ľudí; keďže do Gomy už predtým utiekli pred násilím tisíce Konžanov, ktorí sú teraz vyháňaní z táborov pre vnútorne vysídlené osoby do provizórnych stanov alebo nútení spať pod holým nebom; keďže bezpečnosť vnútorne vysídlených osôb je v súčasnosti vážne ohrozená a celou situáciou neúnosne trpia najmä ženy a dievčatá;
G.	keďže zástupkyňa vedúcej mierovej misie OSN v Gome informovala o rozsiahlom znásilňovaní a zabíjaní žien vo väznici Munzenze v Gome, pričom podľa odhadov boli znásilnené stovky žien a mnohé z nich boli vo väznici zaživa upálené;
H.	keďže ženy a dievčatá v KDR čelia zvýšenej miere sexuálneho a rodovo motivovaného násilia, pričom každé štyri minúty sa niektorá z nich stane obeťou znásilnenia, keďže zamestnanci nemocnice Panzi v meste Bukavu, ktorá prijíma mnoho obetí sexuálneho násilia, sú znepokojení zhoršujúcou sa bezpečnostnou situáciou v tejto oblasti a boja sa o svoju bezpečnosť i bezpečnosť pacientiek v nemocnici;
I.	keďže obsadenie Gomy vyvolalo násilné protesty v Kinshase, kde desiatky demonštrantov útočili na veľvyslanectvá a apelovali na medzinárodné spoločenstvo, aby zastavilo postup skupiny M23;
J.	keďže hrozí, že konflikt sa z KDR rozšíri aj ďalej do regiónu; keďže v roku 2023 sa z krajiny stiahli regionálne mierové jednotky Východoafrického spoločenstva (EACRF); keďže SADC vyslalo v decembri 2023 do KDR mierovú misiu s jednotkami z Juhoafrickej republiky, Tanzánie a Malawi; keďže počas postupu skupiny M23 na Gomu bolo zabitých najmenej 20 príslušníkov mierových jednotiek; keďže 6. februára 2025 oznámilo Malawi stiahnutie svojich jednotiek z tejto misie;
K.	keďže vládne všeobecné presvedčenie, že do konfliktu vo východnej časti Konžskej demokratickej republiky je zapojená Rwanda, a to aj tým, že má de facto pod kontrolou skupinu M23, ktorej dodáva zbrane, logistickú podporu a vojakov; keďže experti OSN odhadujú, že v skupine M23 pôsobí 3 000 až 4 000 rwandských vojakov;
L.	keďže Severné Kivu je región bohatý na zdroje s obrovskými zásobami kritických surovín vrátane kobaltu, zlata a cínu, ktoré sú potrebné na globálnu digitálnu a energetickú transformáciu; keďže Goma je hlavným dopravným a obchodným uzlom na vývoz nerastných surovín; keďže OSN odhaduje, že skupina M23 každý mesiac presúva do Rwandy približne 120 ton koltánu; keďže experti OSN ďalej odhadujú, že skupina M23 je financovaná sumou približne 288 000 EUR mesačne, ktorú získava z kontroly obchodu s nerastnými surovinami v Konžskej demokratickej republike; keďže povstalecké skupiny často verbujú detských vojakov, čo je zjavným porušením medzinárodného práva a zásad ľudskosti;
M.	keďže predmetom vyšetrovania Medzinárodného trestného súdu (MTS) v KDR sú údajné vojnové zločiny a zločiny proti ľudskosti páchané najmä vo východnej časti KDR, v regióne Ituri a v provinciách Severné Kivu a Južné Kivu od 1. júla 2002; keďže KDR sa v máji 2023 druhýkrát obrátila na MTS v súvislosti s obvineniami zo zločinov spáchaných v Severnom Kivu od 1. januára 2022;
N.	keďže 8. februára 2025 regionálny blok južnej Afriky – SADC a regionálny blok východnej Afriky – Východoafrické spoločenstvo (EAC) na spoločnom samite v Dar es Salaam, Tanzánii, vyzvali na okamžité a bezpodmienečné prímerie, požadovali stiahnutie nepozvaných zahraničných ozbrojených síl z územia KDR, naliehavo vyzvali všetky bojujúce strany, aby do piatich dní uskutočnili mierové rozhovory, a požadovali opätovné otvorenie letiska v Gome a ďalších kľúčových trás na uľahčenie humanitárnej pomoci; keďže Africká únia sa má touto otázkou zaoberať na zasadnutí 14. februára 2025 v Addis Abebe; keďže prebieha ďalšie úsilie o mediáciu, najmä zo strany Francúzska, s cieľom priviesť všetkých aktérov k rokovaciemu stolu;
O.	keďže sa očakáva, že 24. februára 2025 Rada EÚ uskutoční v rámci Rady pre zahraničné veci výmenu názorov o situácii v KDR;
[bookmark: _GoBack]P.	keďže v rokoch 2021 až 2024 poskytla EÚ Rwande finančné prostriedky vo výške 260 miliónov EUR, pričom ďalších 900 miliónov EUR bolo prisľúbených v rámci stratégie Global Gateway, keďže v nadväznosti na nedávny vývoj vo východnej časti KDR EÚ vyhlásila, že je pripravená zintenzívniť núdzovú pomoc, najmä pre novo vysídlené obyvateľstvo v Gome a jej okolí, pričom Komisia 28. januára 2025 oznámila ďalšiu humanitárnu pomoc pre KDR s počiatočnou sumou 60 miliónov EUR na rok 2025, keďže EÚ sa snaží zintenzívniť svoju prítomnosť v regióne, a to aj nedávnou podporou programu Zelený koridor Kivu – Kinshasa prostredníctvom iniciatívy Global Gateway, ktorého cieľom je pomôcť vytvoriť udržateľný koridor v dĺžke 2 600 km spájajúci východnú KDR s Kinshasou a pobrežím Atlantického oceánu na ploche 540 000 km²;
Q.	keďže EÚ vytvorila partnerstvá v oblasti surovín s viacerými krajinami vrátane KDR, Rwandy a ďalších krajín z tohto regiónu; keďže ťažiskom týchto partnerstiev je medziiným pokrok v oblasti náležitej starostlivosti a vysledovateľnosti, spolupráca v boji proti nezákonnému obchodovaniu so surovinami a súlad s medzinárodnými environmentálnymi a sociálnymi normami a normami v oblasti dobrej správy vecí verejných; keďže Komisia neposkytla Parlamentu príležitosť podeliť sa o svoje politické posúdenie rozhodnutia rokovať o memorande o porozumení s Rwandou alebo poskytnúť technickú spätnú väzbu k návrhu memoranda o porozumení, pričom Rade túto príležitosť poskytla;
R.	keďže ministerka zahraničných vecí KDR Thérèse Kayikwamba Wagner a nositeľ Nobelovej ceny Denis Mukwage 5. februára 2025 na mimoriadnej schôdzi Delegácie pri Parlamentnom zhromaždení Afrika – EÚ (DAFR) a Výboru pre rozvoj informovali Parlament o okupácii východnej časti KDR a jej zúfalom humanitárnom dosahu na miestne obyvateľstvo a vnútorne vysídlené osoby;
S.	keďže Rada 1. septembra 2024 vymenovala Johana Borgstama za osobitného zástupcu EÚ pre oblasť Veľkých jazier; keďže 30. januára 2025 zorganizovala DAFR mimoriadne vypočutie s osobitným zástupcom EÚ a vedúcou misie MONUSCO Bintou Keitouvou;
T.	keďže len prednedávnom čelila KDR jednej z najväčších kríz vysídľovania v Afrike, počas ktorej bolo vnútorne vysídlených 6,7 milióna osôb vrátane 4,6 milióna osôb v provinciách Južné a Severné Kivu; keďže v KDR sa zároveň nachádza viac ako 520 000 utečencov a žiadateľov o azyl zo susedných krajín, kým 1,1 milióna utečencov z KDR odišlo do susedných krajín v tomto regióne, pričom viac ako polovica z nich je v Ugande; keďže v dôsledku nedávnej eskalácie násilia bolo od začiatku roka vnútorne vysídlených viac ako pol milióna ľudí; keďže miesta vyhradené pre vysídlené osoby sú výrazne preplnené a nie sú vybavené infraštruktúrou na vodu, sanitáciu a hygienu, je riziko vypuknutia cholery v spojení s rýchlo sa šíriacou nákazou opičích kiahní extrémne vysoké;
1.	dôrazne odsudzuje okupáciu mesta Goma a ďalších území vo východnej časti KDR príslušníkmi M23 a ROS a považuje to za neakceptovateľné porušenie zvrchovanosti a územnej celistvosti KDR; naliehavo vyzýva rwandskú vládu, aby stiahla svoje jednotky z územia KDR, keďže jasne porušujú medzinárodné právo a Chartu OSN, a aby prestala spolupracovať s povstalcami zo skupiny M23; požaduje, aby Rwanda a všetky ostatné potenciálne štátne subjekty v regióne prestali podporovať skupinu M23;
2.	dôrazne odsudzuje nerozlišujúce útoky výbušnými zbraňami v obývaných oblastiach provincie Severné Kivu, ktoré páchajú všetky strany, a to aj v táboroch pre vysídlené osoby a v iných husto osídlených oblastiach v blízkosti Gomy, ako aj nezákonné zabíjanie, znásilňovanie a iné evidentné vojnové zločiny, nútenú prácu, nútený nábor či iné nekalé praktiky, ktorých sa dopúšťajú povstalci z M23 s podporou ROS a ozbrojené sily Konžskej demokratickej republiky (FARDC);
3.	je zhrozený šokujúcim používaním sexuálneho násilia proti ženám a dievčatám ako nástroja represie a vojnovej zbrane vo východnej časti KDR, ako aj neprijateľným náborom detských vojakov rôznymi povstaleckými skupinami; žiada, aby medzinárodné spoločenstvo bezodkladne riešilo tieto otázky; dôrazne opakuje, že akýkoľvek útok na jednotky s mandátom OSN je neospravedlniteľný a mohol by sa považovať za vojnový zločin;
4.	vyzýva na okamžité ukončenie násilia, najmä masového zabíjania a používania znásilnenia ako strategickej vojnovej zbrane; vyzýva KDR a Rwandu, aby vyšetrili a adekvátne stíhali všetky osoby zodpovedné za vojnové zločiny vrátane sexuálneho násilia v zmysle zásady zodpovednosti velenia;
5.	je mimoriadne znepokojený kritickou humanitárnou situáciou v krajine; žiada okamžité znovuotvorenie letiska v Gome s cieľom obnoviť humanitárne operácie a zaistiť zásobovanie cez letisko a pozemnú hranicu; žiada, aby sa vytvoril humanitárny koridor a aby všetky strany vrátane ozbrojených skupín pôsobiacich vo východnej časti KDR umožnili a uľahčili prístup humanitárnej pomoci na základe potrieb a humanitárnych zásad, pričom musia zabezpečiť, aby sa civilistom a vysídleným osobám neodopieral prístup k materiálom nevyhnutným na ich prežitie;
6.	zdôrazňuje, že humanitárnym pracovníkom musí byť umožnené bezpečne pracovať, aby mohli konžským civilistom poskytovať životne dôležitú pomoc, a že sa musí zaistiť bezpečnosť zdravotných zariadení; zdôrazňuje, že ide o ústrednú povinnosť podľa medzinárodného humanitárneho práva a že páchatelia porušujúci tieto povinnosti by mali byť braní na zodpovednosť; zdôrazňuje, že Rwanda a okolité krajiny majú osobitnú zodpovednosť za uľahčenie prístupu humanitárnej pomoci do regiónu;
7.	dôrazne odsudzuje útok na diplomatické inštitúcie EÚ a jej členských štátov a na organizácie občianskej spoločnosti, ako sú politické nadácie v Kinshase; zdôrazňuje, že sa musí zaručiť ochrana civilného obyvateľstva a diplomatického personálu;
8.	vyjadruje znepokojenie nad nedostatočnou súdržnosťou reakcie EÚ na krízy v oblasti Veľkých jazier a vyzýva Radu, aby prehodnotila vykonávanie obnovenej stratégie EÚ pre oblasť Veľkých jazier; pripomína, že EÚ a jej osobitný zástupca pre región sú pripravení pomôcť pri všetkých snahách o mediáciu;
9.	víta zvýšenú humanitárnu podporu, ktorú prisľúbila EÚ; konštatuje, že táto podpora stále zďaleka nepokrýva základné potreby v oblasti potravín, vody, lekárskej pomoci a prístrešia vo východnej časti KDR, najmä vzhľadom na nedávne ukončenie podpory Agentúry Spojených štátov pre medzinárodný rozvoj (USAID); vyzýva Komisiu a medzinárodné spoločenstvo, aby výrazne zvýšili finančnú podporu určenú na naliehavú a životne dôležitú pomoc;
10.	vyjadruje poľutovanie nad tým, že EÚ neprijala primerané opatrenia na adekvátne riešenie krízy a účinne nenaliehala na Rwandu, aby prestala podporovať M23, a že namiesto toho podnikla kroky – napríklad podpísanie memoranda o porozumení o udržateľných hodnotových reťazcoch kritických surovín vo februári 2024 bez toho, aby dostatočne prediskutovala otázku konfliktu, a prijatie rozhodnutia o navýšení podpory pre nasadenie rwandských vojakov v Mozambiku v rámci Európskeho mierového nástroja (EPF) –, ktoré nepriniesli dostatočne silné záruky a len prispeli k nekonzistentnosti odkazu vyslanému rwandským orgánom;
11.	naliehavo vyzýva Komisiu a Radu, aby okamžite pozastavili platnosť memoranda o porozumení medzi EÚ a Rwandou o udržateľných hodnotových reťazcoch surovín, kým Rwanda nepreukáže, že prestane zasahovať do ťažby a vyvážať nerastné suroviny vyťažené z oblastí pod kontrolou M23; vyzýva všetkých aktérov, aby zlepšili transparentnosť a definitívne zakázali vstup všetkých „krvavých“ nerastných surovín do EÚ;
12.	vyzýva Komisiu, aby budúce obnovenie spolupráce v oblasti kritických surovín podmienila pristúpením Rwandy k Iniciatíve pre transparentnosť v ťažobnom priemysle, ktorej zmluvnou stranou už je KDR;
13.	vyzýva Komisiu a členské štáty, aby zabezpečili dôsledné presadzovanie súčasného nariadenia o nerastných surovinách z konfliktných oblastí[footnoteRef:2], a Komisiu, aby navrhla revíziu pravidiel EÚ s cieľom zabezpečiť najvyššie normy vysledovateľnosti a transparentnosti; [2:  	Nariadenie Európskeho parlamentu a Rady (EÚ) 2017/821 zo 17. mája 2017, ktorým sa ustanovujú povinnosti náležitej starostlivosti v dodávateľskom reťazci dovozcov Únie dovážajúcich cín, tantal a volfrám, ich rudy a zlato s pôvodom v oblastiach zasiahnutých konfliktom a vo vysokorizikových oblastiach (Ú. v. EÚ L 130, 19.5.2017, s. 1, ELI: http://data.europa.eu/eli/reg/2017/821/oj). ] 

14.	konštatuje, že parlamentný dohľad a zapojenie občianskej spoločnosti pri príprave, podpise a vykonávaní memoránd o porozumení a plánov v oblasti surovín sú nevyhnutné pre inkluzívny proces s náležitou kontrolou a musia sa stať súčasťou memoranda o porozumení;
15.	vyzýva Komisiu, členské štáty EÚ a medzinárodné finančné inštitúcie, aby zmrazili priamu rozpočtovú podporu Rwande, kým nesplní podmienky, ako sú napríklad prístup k humanitárnej pomoci a prerušenie všetkých vzťahov s M23; naliehavo vyzýva Komisiu a členské štáty EÚ, aby zmrazili svoju vojenskú a bezpečnostnú pomoc rwandským ozbrojeným silám, aby tak priamo ani nepriamo neprispievali k vedeniu protiprávnych vojenských operácií vo východnej časti KDR; dôrazne vyzýva najmä na preskúmanie podpory EÚ obnovenej v rámci Európskeho mierového nástroja s cieľom zabezpečiť, aby jednotky nasadené v severnom Mozambiku, ktoré ju využívajú, ako aj ich velitelia boli riadne preverení, či neboli účastníkmi operácií vo východnej časti KDR alebo iného porušovania ľudských práv, a túto podporu ukončiť, ak sa preukáže, že priamo alebo nepriamo prispieva k protiprávnym vojenským operáciám vo východnej časti KDR;
16.	naliehavo vyzýva Komisiu a všetky členské štáty EÚ, aby zakázali prísun zbraní rwandským jednotkám a skupine M23 a aby zabezpečili väčšiu transparentnosť obchodu so zbraňami z EÚ;
17.	naliehavo vyzýva Radu, aby rozšírila sankcie voči vyšším veliteľom M23, vodcom iných ozbrojených skupín a vysokým predstaviteľom KDR a Rwandy – vrátane generálmajora Eugena Nkubita, veliteľa 3. divízie ROS a generálmajora Rukiho Karusisiho, veliteľa špeciálnych ozbrojených jednotiek ROS, ktorí boli v správe skupiny expertov OSN z júna 2024, a generálmajora Emmyho K. Ruvushu, veliteľa rwandských bezpečnostných jednotiek, ktorý bol v správe skupiny expertov OSN z júna 2023 – ako aj iných krajín v tomto regióne, označených za osoby zodpovedné alebo spoluzodpovedné za nedávne vážne prípady zneužitia, ktorých sa dopustili ich ozbrojené sily alebo jednotky, ktorým velia;
18.	naliehavo vyzýva Európsku službu pre vonkajšiu činnosť (ESVČ), členské štáty a vládu KDR, aby prijali okamžité opatrenia na predchádzanie sexuálnemu násiliu a zlepšenie starostlivosti o obete takéhoto násilia, a to aj úpravou vnútroštátneho právneho rámca s cieľom zaručiť prístup k zdravotnej starostlivosti pri umelom prerušení tehotenstva; upozorňuje na zdravotné potreby tehotných žien, najmä tých, ktoré sú vysídlené a nedostáva sa im lekárska pomoc; vyzýva ESVČ a členské štáty, aby ich prioritou bola naďalej distribúcia humanitárnej pomoci ženám a dievčatám v regióne;
19.	vyzýva Komisiu, aby naďalej podporovala protikorupčné úsilie a posilňovanie správy vecí verejných v KDR;
20.	oceňuje vyhlásenie prokurátora MTS, že MTS bude pokračovať vo vyšetrovaní údajných trestných činov spáchaných akoukoľvek osobou bez ohľadu na politickú alebo štátnu príslušnosť; opakuje, že EÚ neochvejne podporuje MTS, a vyzýva Radu a Komisiu, aby splnili svoje záväzky a zabezpečili jeho fungovanie a účinnosť;
21.	opakuje svoju plnú podporu misii MONUSCO pri ochrane civilného obyvateľstva a stabilizovaní situácie v danom regióne, naliehavo vyzýva EÚ, aby spolupracovala so všetkými aktérmi v teréne, najmä s misiou MONUSCO, s cieľom zabezpečiť ochranu civilného obyvateľstva vo východnej časti KDR; vyzýva OSN, aby sa snažila získať silnejší mandát pre misiu MONUSCO v záujme nastolenia mieru; vyzýva OSN, aby zabezpečila ochranu civilného obyvateľstva a dodržiavanie medzinárodného humanitárneho práva, najmä vzhľadom na zvýšené riziko rodovo motivovaného násilia, a aby zaručila bezpečnosť humanitárnych pracovníkov, zdravotníckych pracovníkov a zdravotných zariadení;
22.	vyzýva OSN, aby prijala urýchlené a konkrétne opatrenia na ochranu nemocnice Panzi, jej pacientiek a zamestnancov;
23.	víta mimoriadne zasadnutie Rady OSN pre ľudské práva venované situácii v oblasti ľudských práv vo východnej časti Konžskej demokratickej republiky, ktoré sa konalo 7. februára 2025; podporuje zriadenie nezávislej vyšetrovacej komisie pre závažné porušenia práva spáchané od januára 2022;
24.	opätovne odsudzuje nenávistné prejavy a xenofóbiu, ako aj etnickú politiku; zdôrazňuje, že všetky osoby zodpovedné za udržiavanie ozbrojeného konfliktu, nestability a neistoty v KDR musia byť vzaté na zodpovednosť;
25.	vyjadruje znepokojenie nad dôsledkami zasahovania Ruska do konfliktu a všeobecnejšie v regióne a nad rastúcim výskytom dezinformačných kampaní; odsudzuje najmä úsilie Ruska o podporu protizápadných nálad šírením falošných správ o západných hráčoch v sociálnych médiách;
26.	vyjadruje znepokojenie nad rastúcou prítomnosťou čínskych aktérov v ťažobnom priemysle KDR a v regióne a nad ich krokmi, ktorým chýba hospodárska a sociálna zodpovednosť, a pripomína, že európske priemyselné odvetvia a spoločnosti v regióne budú mať zaistenú dlhodobú bezpečnosť dodávok len vtedy, ak sa nájde dlhodobé a mierové riešenie konfliktu;
27.	pripomína, že zložité a dlhodobé problémy v regióne sa dajú riešiť len inkluzívnym a regionálnym prístupom; dôrazne víta spoločný mierový samit SADC a EAC, ktorý sa konal 8. februára 2025 v Dar es Salaam; v tejto súvislosti opakuje svoju plnú podporu procesom z Luandy a Nairobi a vyzýva všetky krajiny regiónu Veľkých jazier, najmä KDR a Rwandu, aby urýchlene pokračovali v rokovaniach v týchto rámcoch; zdôrazňuje, že akékoľvek riešenie musí zohľadňovať aj základné príčiny konfliktu, okrem iného aj nezákonné obchodovanie s prírodnými zdrojmi; vyzýva Komisiu a členské štáty, aby plne podporovali vnútroštátne a regionálne iniciatívy, ako je iniciatíva predstaviteľov konžskej katolíckej a protestantskej cirkvi a Luandský proces; zdôrazňuje, že regionálne organizácie, ako sú Africká únia, SADC a EAC, musia zohrávať ústrednú úlohu pri všetkých týchto snahách; zdôrazňuje tiež, že trvalé riešenie si vyžaduje reformu bezpečnostného sektora KDR a lepšie organizovanú armádu a administratívu KDR;
28.	vyzýva medzinárodné spoločenstvo a všetky zúčastnené strany, aby využili rámcovú dohodu z Addis Abeby a zorganizovali medzinárodnú konferenciu za mier vo východnej časti KDR a v oblasti Veľkých jazier; zdôrazňuje, že táto konferencia pod heslom „Obchod za mier“ bude jedinečná v tom, že za mierovým rokovacím stolom budú sedieť aj zástupcovia súkromného sektora, keďže dôvodom vojnového konfliktu sú strategické nerastné suroviny; upozorňuje, že podnikatelia môžu mať významný vplyv na to, aby svoje krajiny prinútili konať v záujme mieru; domnieva sa, že prístup založený na obchode za mier nám môže pomôcť posunúť sa ďalej pri hľadaní riešenia;
29.	vyzýva na zrušenie majstrovstiev sveta v cestnej cyklistike, ktoré organizuje Medzinárodná cyklistická únia (UCI) v roku 2025 v Kigali, ak Rwanda nezmení svoj kurz;
30.	poveruje svoju predsedníčku, aby postúpila toto uznesenie Rade, Komisii, podpredsedníčke Komisie/vysokej predstaviteľke Únie pre zahraničné veci a bezpečnostnú politiku, vláde a parlamentu Rwandy, vláde a parlamentu Konžskej demokratickej republiky, Africkej únii, sekretariátom Stabilizačnej misie Organizácie Spojených národov v Konžskej demokratickej republike, Juhoafrického rozvojového spoločenstva a Východoafrického spoločenstva a ďalším dôležitým medzinárodným subjektom.

